Όπως αναφέρουν πληροφορίες του ΑΠΕ – ΜΠΕ, 80χρονος ιερέας σε αργία κατηγορείται για ασέλγεια σε βάρος 11χρονου παιδιού, με τις «ευλογίες» της μητέρας του. Σύμφωνα με την Αστυνομία, το μεσημέρι της Παρασκευής αστυνομικός που παρακολουθούσε την υπόθεση είδε να συναντώνται στο κέντρο του Βόλου ο 80χρονος, η Βουλγάρα μητέρα και το 11χρονο κοριτσάκι.

Στη συνέχεια η μητέρα αποχώρησε και ο 80χρονος ιερέας μαζί με την ανήλικη κατευθύνθηκαν σε ερημική παραλία κοντά στον Βόλο. Εκεί αστυνομικοί συνέλαβαν τον ευρισκόμενο σε αργία ιερέα. Σε βάρος του 80χρονου έχει σχηματιστεί δικογραφία για ασέλγεια σε ανήλικο και επ' αμοιβή, ενώ κατηγορείται και η 30χρονη Βουλγάρα για έκθεση ανηλίκου.

Η Υποδιεύθυνση Ασφαλείας Βόλου συνεχίζει την προανάκριση διότι πληροφορίες αναφέρουν ότι και στο παρελθόν είχε συμβεί ανάλογο περιστατικό με εμπλεκόμενα τα ίδια πρόσωπα.